
Ymateb i effeithiau tlodi ac anfantais mewn Addysg Uwch: Dadansoddiad beirniadol o effaith cyflogaeth ran-amser ar bresenoldeb ac ymgysylltiad darpar athrawon.
Mae’r adroddiad hwn wedi’i anelu at Gyfarwyddwr Addysg Gychwynnol Athrawon (AGA), arweinyddion strategol, tiwtoriaid a myfyrwyr BA Addysg gyda SAC er mwyn cefnogi dealltwriaeth tlodi ac anfantais ar brofiadau a datblygiad darpar athrawon.
Mae tlodi ac anfantais yn parhau i fod yn ffactorau arwyddocaol sy’n dylanwadu ar fynediad, cyfranogiad a llwyddiant mewn addysg uwch. Fel y noda Beckett (2020), mae tlodi yng Nghymru yn ffenomen gymhleth sy’n ymestyn y tu hwnt i ddiffyg incwm ac sy’n effeithio ar gyfleoedd addysgol, iechyd, llesiant a chyfranogiad cymdeithasol. Yng nghyd-destun yr argyfwng costau byw a lefelau cynyddol o straen ariannol, mae nifer sylweddol o fyfyrwyr yn dibynnu ar gyflogaeth ran-amser i gefnogi eu hastudiaethau. Fodd bynnag, gall yr angen i gydbwyso gwaith ac addysg greu rhwystrau i bresenoldeb ac ymgysylltiad llawn mewn dysgu, gan effeithio’n anghyfartal ar fyfyrwyr o gefndiroedd difreintiedig (Llywodraeth Cymru 2026). Mae’r aseiniad hwn yn cynnig dadansoddiad beirniadol o’r berthynas rhwng anfantais economaidd a phresenoldeb myfyrwyr sy’n ymgymryd ag astudiaethau llawn amser mewn Addysg Gychwynnol Athrawon (AGA), tra hefyd yn gweithio mewn cyflogaeth ran-amser. Wrth gydnabod bod presenoldeb ac ymgysylltiad yn elfennau hanfodol o ddatblygiad proffesiynol athrawon y dyfodol, bydd yr aseiniad yn archwilio i ba raddau y gall pwysau ariannol gyfyngu ar gyfranogiad llawn myfyrwyr yn eu hastudiaethau. Bydd hefyd yn ystyried yr angen am ymatebion sefydliadol ac ymarferol sy’n hyrwyddo tegwch, cynhwysiant a dull system gyfan wrth gefnogi myfyrwyr sy’n profi effeithiau tlodi ac anfantais.
Diffinio’r broblem: Beth yw tlodi?
Gellir diffinio tlodi fel cyflwr lle mae unigolion, teuluoedd neu gymunedau yn methu â chael mynediad at yr adnoddau economaidd, cymdeithasol a materol sy’n angenrheidiol i gynnal safon byw dderbyniol. Fodd bynnag, mae’r cysyniad o anfantais yn ymestyn tu hwnt i ddiffyg incwm yn unig, gan gynnwys ffactorau sy’n cyfyngu ar gyfleoedd unigolion i lwyddo’n academaidd, yn gymdeithasol ac yn broffesiynol. Dadleua Townsend (1979) fod tlodi yn ffurf ar amddifadedd cymharol sy’n cyfyngu ar allu unigolion i gymryd rhan yn y gweithgareddau a’r safonau byw sy’n cael eu hystyried yn arferol yn eu cymdeithas. Yn yr un modd, mae Sen (1999) yn awgrymu y dylid deall tlodi fel diffyg galluoedd, gan bwysleisio nad adnoddau ariannol yn unig sy’n bwysig ond hefyd y rhyddid a’r cyfle i gyflawni nodau personol a phroffesiynol. Mae’r safbwyntiau yma yn cael eu cefnogi gan Sefydliad Joseph Rowntree (2025) sy’n dadlau bod tlodi yn fater aml ddimensiwn sy’n dylanwadu ar lesiant, cyfranogiad cymdeithasol a mynediad at gyfleoedd, yn ogystal ag ar amgylchiadau economaidd unigolion. Yn achos myfyrwyr sy’n hyfforddi i fod yn athrawon, gall tlodi ac anfantais amlygu eu hunain drwy gyfyngiadau ariannol, anawsterau wrth gael mynediad at gyfleoedd dysgu a datblygu, neu heriau wrth gydbwyso cyfrifoldebau gwaith, teulu ac astudio. Yn ogystal, mae Bourdieu (1986 a ddyfynnir yn Yeh, 2010) yn dadlau bod llwyddiant addysgol yn dibynnu nid yn unig ar gyfalaf economaidd ond hefyd ar gyfalaf cymdeithasol a diwylliannol. O ganlyniad, gall darpar athrawon sydd â mynediad cyfyngedig at rwydweithiau proffesiynol, profiadau addysgol blaenorol neu wybodaeth ddiwylliannol berthnasol wynebu rhwystrau ychwanegol wrth ddatblygu eu hunaniaeth a’u hymarfer proffesiynol. Felly, gellir ystyried tlodi ac anfantais fel ffenomenau aml ddimensiwn sy’n dylanwadu ar gyfleoedd, cyfranogiad a llwyddiant darpar athrawon, gan godi cwestiynau pwysig ynghylch cydraddoldeb a chyfiawnder cymdeithasol mewn addysg athrawon.
Goblygiadau i fyfyrwyr 
Er bod astudiaeth Ridge (2011) yn canolbwyntio ar blant a phobl ifanc, mae’n amlygu sut y gall tlodi danseilio perthnasoedd cymdeithasol ac ymdeimlad o gynnwys. Gellir dadlau bod prosesau tebyg yn debygol o effeithio ar fyfyrwyr sy’n wynebu anawsterau ariannol wrth gymryd rhan lawn ym mywyd academaidd a phroffesiynol eu rhaglenni. Mae goblygiadau tlodi ac anfantais i fyfyrwyr bregus yn aml yn ymestyn y tu hwnt i faterion ariannol, gan effeithio ar eu profiadau addysgol, eu llesiant a’u cyfleoedd yn y dyfodol. Ar gyfer myfyrwyr sy’n hyfforddi i fod yn athrawon, gall y goblygiadau hyn fod yn arbennig o arwyddocaol oherwydd gofynion academaidd a phroffesiynol y rhaglen. Gall tlodi ac anfantais gyfyngu ar allu myfyrwyr i ymgysylltu’n llawn â’u hastudiaethau. Er enghraifft, gall pwysau ariannol olygu bod angen gweithio oriau ychwanegol i gynnal eu hunain, gan leihau’r amser sydd ar gael ar gyfer cymdeithasu, astudio, paratoi ar gyfer lleoliadau ac ymgymryd â gweithgareddau datblygu proffesiynol (Bourdieu, 1986). O safbwynt Sen (1999), mae hyn yn cyfyngu ar alluoedd unigolion i gyflawni eu potensial, hyd yn oed pan fo mynediad ffurfiol at addysg ar gael. 
Safbwyntiau addysgol a damcaniaethol
Mae tlodi ac anfantais yn gysyniadau aml ddimensiwn sy’n ymestyn y tu hwnt i ddiffyg adnoddau economaidd yn unig ac yn cynnwys ffactorau cymdeithasol, diwylliannol a strwythurol sy’n dylanwadu ar gyfleoedd unigolion. Yng nghyd-destun AGA, mae’r safbwyntiau hyn yn helpu i egluro sut gall tlodi ac anfantais effeithio ar gyfranogiad, perthyn a datblygiad proffesiynol darpar athrawon. Mae Townsend (1979) yn diffinio tlodi fel amddifadedd cymharol sy’n cyfyngu ar allu unigolion o gymryd rhan lawn mewn cymdeithas. O fewn AGA, gall costau teithio, gweithio rhan-amser, mynediad cyfyngedig at adnoddau digidol a llai o gyfleodd cymdeithasol rwystro ymgysylltiad a pherthyn. Fodd bynnag, mae ei safbwynt yn tueddu i ganolbwyntio ar ddiffygion yn hytrach na gwydnwch unigolion. Mewn cyferbyniad, mae Sen (1999) yn dadlau y dylid deall tlodi fel diffyg galluoedd a chyfleoedd, gan bwysleisio bod gallu myfyrwyr i fanteisio ar gyfleoedd addysgol yr un mor bwysig â mynediad atynt. Er bod y safbwynt hwn yn cynnig dealltwriaeth fwy cyfannol o anfantais, mae’r cysyniad o ‘alluoedd’ yn anodd ei fesur yn ymarferol. Ychwanega Bourdieu (1986) at y drafodaeth drwy bwysleisio rôl cyfalaf economaidd, cymdeithasol a diwylliannol mewn llwyddiant addysgol. Gall myfyrwyr sydd a llai o’r cyfalafu hyn wynebu rhwystrau ychwanegol wrth lywio gofynion academaidd a phroffesiynol AGA. Serch hynny, gellir beirniadu’r safbwynt am danseilio gallu unigolion i ddatblygu cyfalaf newydd dros amser. Yn yr un modd, mae Tinto (1993) a Thomas (2012) yn pwysleisio integreiddio academaidd, cymdeithasol ac ymdeimlad o berthyn wrth gefnogi llwyddiant myfyrwyr. Mae hyn yn awgrymu bod cefnogi myfyrwyr sy’n profi tlodi ac anfantais yn gofyn am fwy na chymorth ariannol yn unig, gan gynnwys amgylcheddau cynhwysol sy’n meithrin perthnasol, hyder a datblygiad proffesiynol. Gyda’i gilydd , mae’r safbwyntiau hyn yn dangos bod tlodi ac anfantais yn deillio o gyfuniad o ffactorau economaidd, cymdeithasol a diwylliannol, sy’n cael dylanwad sylweddol ar gyfleoedd a llwyddiant myfyrwyr.
Gwerthuso arfer a mesuriadau dysgu a datblygiad gyda dysgwyr y mae tlodi ac anfantais yn effeithio arnynt. 
Wrth werthuso mesuriadau dysgu a datblygiad AGA, mae’n bwysig ystyried i ba raddau y maent yn adlewyrchu profiadau myfyrwyr sy’n profi tlodi ac anfantais. Er bod asesiadau academaidd, cyflwyniadau llafar, arsylwadau ar leoliad a Safonau Proffesiynol yn darparu mesurau ffurfiol o gynnydd, mae perygl y gall y dulliau hyn anwybyddu’r rhwystrau strwythurol sy’n effeithio ar gyfleoedd myfyrwyr i lwyddo. Dadleua Sen (1999) y dylid gwerthuso llwyddiant ar sail galluoedd unigolion i fanteisio ar gyfleodd yn ogystal â’r cyfleoedd hynny eu hunain. Yn yr un modd, mae Bourdieu (1986) yn awgrymu bod mynediad at gyfalaf economaidd, cymdeithasol a diwylliannol yn dylanwadu ar allu myfyrwyr i lywio systemau addysg a datblygu hunaniaeth broffesiynol. Felly, gall mesurau traddodiadol o berfformio rhoi darlun anghyflawn o ddatblygiad myfyrwyr os na roddir sylw i effaith tlodi ac anfantais ar eu cyfranogiad, eu llesiant a’u profiadau dysgu. Mae hyn yn awgrymu’r angen am ddulliau asesu mwy holistaidd sy’n adlewyrchu egwyddorion cydraddoldeb a chyfiawnder cymdeithasol. Yng nghyd-destun cyflogaeth ran-amser, gall myfyrwyr sy’n gweithio er mwyn ymdopi a phwysau ariannol wynebu llai o amser i fynychu darlithoedd prifysgol, ymgysylltu a gweithgareddau dysgu neu gymryd rhan mewn cyfleoedd datblygiad proffesiynol. Atega Moreau a Leathwood (2006) hyn gan nodi bod myfyrwyr o gefndiroedd llai cefnog yn fwy tebygol o gyfuno gwaith ac astudio, gan greu anghydraddoldebau yn eu profiadau addysgol. O ganlyniad, gall presenoldeb ac ymgysylltiad is adlewyrchu amgylchiadau economaidd yn hytrach na diffyg ymrwymiad neu allu academaidd. Mae hyn yn awgrymu’r angen am ddulliau asesu mwy holistaidd sy’n cydnabod yr heriau hyn ac sy’n adlewyrchu egwyddorion cydraddoldeb a chyfiawnder cymdeithasol.
Gellir mesur dysgu a datblygiad darpar athrawon mewn sawl ffordd sy’n ymestyn y tu hwnt i ganlyniadau academaidd. Er bod canlyniadau academaidd megis aseiniadau, cyflwyniadau ac arsylwadau ar leoliad yn darparu tystiolaeth werthfawr o gyrhaeddiad a sgiliau proffesiynol, mae llenyddiaeth yn awgrymu bod dulliau eraill megis myfyrio beirniadol, datblygiad proffesiynol, cymhelliant ac ymdeimlad o berthyn yn gallu cynnig dealltwriaeth fwy holistaidd o ddatblygiad myfyrwyr. Mae Schön (1983) a Larrivee (2008) yn pwysleisio rôl fyfyriol wrth ddatblygu ymarfer proffesiynol, tra bod Deci a Ryan (2000) a Thomas (2012) yn amlygu pwysigrwydd cymhelliant ac ymgysylltiad wrth gefnogi llwyddiant myfyrwyr. O ganlyniad, gall y mesurau hyn ddarparu darlun mwy cyflawn o gynnydd myfyrwyr na mesurau academaidd traddodiadol yn unig. Felly, wrth archwilio dysgu a datblygiad myfyrwyr sydd wedi’u heffeithio gan dlodi ac anfantais, mae angen ystyried yr amrywiaeth o ddangosyddion ochr yn ochr â mesurau traddodiadol o gyrhaeddiad academaidd. Byddai dull o’r fath yn darparu dealltwriaeth fwy cynhwysfawr o brofiadau a llwyddiant myfyrwyr o fewn rhaglenni AGA.
Mae dealltwriaeth Townsend (1979) o dlodi fel ffurf amddifadedd cymharol yn ymestyn y tu hwnt i fesurau economaidd cul, gan bwysleisio sut y gall diffyg adnoddau gyfyngu ar allu unigolion i gymryd rhan lawn ym mywyd cymdeithasol, diwylliannol ac addysgol eu cymunedau. O safbwynt myfyrwyr, mae’r fframwaith hwn yn cynnig mewnwelediad defnyddiol i’r rhwystrau a all effeithio ar gyfranogiad ac ymgysylltiad â rhaglen AGA. Fodd bynnag, gellir beirniadu’r safbwynt hwn am ei duedd i ganolbwyntio ar ddiffygion ac amddifadedd, gan roi llai o sylw i wydnwch a strategaethau llwyddiannus unigolion sy’n gweithredu o fewn amgylchiadau heriol. Mae Ungar (2011) yn dadlau nad yw unigolion mewn amgylchiadau anodd yn dderbynwyr goddefol o anfanteision. Yn hytrach, maent yn datblygu strategaethau ac yn manteisio ar adnoddau personol a chymunedol i gyflawni canlyniadau cadarnhaol.
Mewn cyferbyniad, mae Dull Galluoedd Sen (1999) yn cynnig dealltwriaeth ehangach o dlodi ac anfantais drwy ganolbwyntio ar allu unigolion i drawsnewid adnoddau yn gyfleoedd a chyflawniadau ystyrlon. O’r safbwynt hwn, nid yw dangosyddion traddodiadol megis marciau aseiniadau, canlyniadau academaidd neu arsylwadau lleoliad yn ddigonol i gynrychioli datblygiad myfyrwyr yn llawn. Yn hytrach, dylid ystyried i ba raddau y mae myfyrwyr yn gallu manteisio ar gyfleoedd dysgu a datblygiad proffesiynol. Er bod y safbwynt hwn yn cynnig lens fwy cyfannol ar gydraddoldeb addysgol, mae diffyg eglurder ynghylch sut i weithredu a mesur ‘galluoedd’ yn ymarferol yn parhau i fod yn her i sefydliadau addysg uwch.
Yn yr un modd, mae damcaniaeth Bourdieu (1986) o gyfalaf economaidd, cymdeithasol a diwylliannol yn darparu fframwaith defnyddiol ar gyfer archwilio sut y gall anghydraddoldebau cymdeithasol ddylanwadu ar brofiadau a chanlyniadau myfyrwyr. Mae’r safbwynt hwn yn amlygu’r posibilrwydd bod mesurau asesu traddodiadol yn ffafrio myfyrwyr sydd eisoes yn meddu ar lefelau uwch o gyfalaf diwylliannol a chymdeithasol sy’n cyd-fyn a disgwyliadau’r brifysgol a’r proffesiwn addysgu. Serch hynny, gellir dadlau bod damcaniaeth Bourdieu yn tueddu i bwysleisio atgynhyrchu anghydraddoldebau cymdeithasol i’r fath raddau fel ei bod weithiai’n diystyru gallu myfyrwyr i ddatblygu cyfalaf newydd a herio rhwystrau strwythurol drwy eu profiadau addysgol. Er bod Reay (2004) n cydnabod gwerth cysyniadau Bourdieu (1986) wrth egluro sut y caiff anghydraddoldebau cymdeithasol eu hatgynhyrchu, dadleu hefyd fod perygl i ddehongliadau o’i waith orbwysleisio dylanwad strwythurau cymdeithasol ar draul asiantaeth uniongyrchol. Yn y cyd-destun hwn, pwysleisir y posibilrwydd i fyfyrwyr ddatblygu ffurfiau newydd o gyfalaf a herio rhwystrau cymdeithasol drwy eu profiadau addysgol.
Mae persbectif ecolegol Brofnebrenner (1979) yn ehangu’r drafodaeth ymhellach drwy bwysleisio bod datblygiad a llwyddiant unigolion yn cael eu siapio gan gyfres o systemau cyd cysylltiedig, yn amrywio o berthnasoedd teuluol a chymunedol o strwythurau sefydliadol a pholisïau cenedlaethol. O ganlyniad, mae’r model hwn yn tynnu sylw at gymhlethdod y ffactorau sy’n dylanwadu ar brofiadau myfyrwyr sy’n profi tlodi ac anfantais, gan herio’r syniad y gellir deall eu cynnydd drwy ganlyniadau academaidd yn unig. Serch hynny, gellir dadlau bod y persbectif ecolegol yn rhoi pwyslais sylweddol ar ddylanwad systemau a strwythurau cymdeithasol ar brofiadau unigolion. Yn ôl Archer (2003), fodd bynnag, mae unigolion yn meddu ar y gallu i arfer asiantaeth a myfyrio’n feirniadol ar eu hamgylchiadau, gan awgrymu na ddylid ystyried canlyniadau addysgol fel cynnyrch strwythurau cymdeithasol yn unig.
Mae’r pwyslais ar gyfranogiad a pherthyn hefyd yn amlwg yng ngwaith Tinto (1993), sy’n dadlau bod llwyddiant myfyrwyr yn dibynnu’n helaeth ar eu hintegreiddio academaidd a chymdeithasol i’w sefydliad. Ategir hyn gan Thomas (2012), sy’n nodi bod ymdeimlad cryf o berthyn yn ffactor allweddol wrth hyrwyddo ymgysylltiad, dyfalbarhad a llwyddiant mewn addysg uwch. O safbwynt myfyrwyr sy’n profi tlodi ac anfantais, mae’r llenyddiaeth hon yn awgrymu bod mesurau datblygiad yn debygol o fod yn fwy ystyrlon os ydynt yn cynnwys dangosyddion o gyfranogiad, perthyn, llesiant a datblygiad hunaniaeth broffesiynol ochr yn ochr â mesurau traddodiadol o gyrhaeddiad academaidd. Ar y llaw arall, yn ôl Burke (2012), nid mater o berthyn nac integreiddio yn unig yw llwyddiant myfyrwyr; rhaid hefyd ystyried sut mae ffactorau megis dosbarth cymdeithasol, pŵer a chyfiawnder cymdeithasol yn dylanwadu ar eu cyfleoedd i gyfranogi a ffynnu mewn addysg uwch. 
Cynllun gweithredu
Mae dull systemau cyfan yn seiliedig ar y ddealltwriaeth nad oes modd mynd i’r afael â materion cymhleth megis tlodi ac anfantais drwy ymyriadau unigol nac o fewn ffiniau un sefydliad yn unig. Yn hytrach, mae’n pwysleisio pwysigrwydd cydweithio rhwng amrywiaeth o ran-ddeiliaid er mwyn sicrhau ymateb cydlynol a chynaliadwy i anghenion dysgwyr (Bronfenbrenner, 1979; Llywodraeth Cymru, 2022). O safbwynt AGA, mae hyn yn golygu bod angen partneriaeth effeithiol rhwng y brifysgol, ysgolion bartner a Llywodraeth Cymru er mwyn datblygu dull cyson a nodi a chefnogi myfyrwyr sy’n profi tlodi ac anfantais. Mae persbectif Bronfenbrenner (1979) yn ategu’r safbwynt hwn drwy ddadlau bod datblygiad unigolion yn cael ei ddylanwadu gan rwydwaith o systemau cyd cysylltiedig, sy’n amrywio o berthnasoedd uniongyrchol i ddylanwad polisïau cenedlaethol. Fodd bynnag, cred Fraser (2013), er bod dull systemau cyfan yn cynnig y potensial i ddarparu cefnogaeth fwy holistaidd a theg, gall gwahaniaethau mewn blaenoriaethau sefydliadol, adnoddau ac atebolrwydd greu heriau wrth weithredu strategaethau cydweithredol yn effeithiol.
Gellir dadlau bod polisïau cyfredol Llywodraeth Cymru yn adlewyrchu cydnabyddiaeth gynyddol o’r berthynas gymhleth rhwng ffactorau cymdeithasol, economaidd ac addysgol wrth fynd i’r afael â thlodi ac anfantais. O ganlyniad, mae pwyslais cynyddol ar ddull systemau cyfan sy’n hyrwyddo cydweithio rhwng ystod o ran-ddeiliaid ac asiantaethau er mwyn sicrhau canlyniadau mwy cynaliadwy a theg i ddysgwyr (Llywodraeth Cymru, 2024). Mae’r egwyddor hon yn cyd-fynd â gweledigaeth y Cwricwlwm i Gymru (Llywodraeth Cymru, 2022), sy’n pwysleisio pwysigrwydd partneriaethau a chyfrifoldebau ar y cyd dros lesiant a chynnydd dysgwyr (Llywodraeth Cymru, 2022). Yn yr un modd, mae Cynllun Gweithredu Tlodi Plant Cymru yn amlygu’r angen am gydweithio traws-sector rhwng gwasanaethau addysg, iechyd, llesiant a chymunedol er mwyn mynd i’r afael ag achosion ac effeithiau tlodi mewn modd mwy cyfannol (Llywodraeth Cymru, 2024). Fodd bynnag, er bod y dull hwn yn cynnig y potensial i wella cydlyniant ac effeithiolrwydd y ddarpariaeth, gall heriau sy’n ymwneud â chyfathrebu, rhannu cyfrifoldebau a chydlynu blaenoriaethau rhwng sefydliadau gyfyngu ar ei weithrediad ymarferol.
Mae gan sefydliadau addysg uwch rôl ganolog wrth nodi a chefnogi myfyrwyr sy’n profi tlodi ac anfantais, gan sicrhau nad yw rhwystrau cymdeithasol ac economaidd yn cyfyngu ar eu cyfleoedd i lwyddo’n academaidd nac yn broffesiynol (Thomas, 2012). Yng nghyd-destun y cynllun gweithredu arfaethedig, mae’n hanfodol ystyried sut y gall y brifysgol ac ysgolion partner gydweithio mewn modd strategol i ddarparu cymorth cydlynol i’r myfyrwyr. Mae hyn yn arbennig o bwysig i fyfyrwyr sy’n ymgymryd â chyflogaeth ran-amser er mwyn ymateb i bwysau ariannol, gan y gall ymrwymiadau gwaith effeithio ar bresenoldeb, ymgysylltiad a chyfranogiad mewn gweithgareddau academaidd a phroffesiynol (Moreau a Leathwood, 2006). Pwysleisia llenyddiaeth Tinto (1993) a Thomas (2012) ar berthyn ac ymgysylltiad myfyrwyr bwysigrwydd partneriaethau cryf rhwng rhanddeiliaid allweddol, gan gynnwys tiwtoriaid prifysgol. Yng nghyd-destun AGA, gelir ystyried arweinwyr rhwydwaith ac uwch fentoriaid ysgol er mwyn hwyluso rhannu gwybodaeth a chefnogaeth amserol. Yn ogystal, mae dull systemau cyfan yn awgrymu bod angen datblygu rhwydweithiau cymorth proffesiynol sy’n cysylltu cymorth academaidd, llesiant a chefnogaeth ariannol er mwyn ymateb i anghenion amrywiol myfyrwyr (Bronfenbrenner, 1979). O safbwynt Sen (1999), dylai’r ffocws ymestyn y tu hwnt i sicrhau mynediad ar addysg yn unig, gan gynnwys galluogi myfyrwyr i gymryd rhan lawn yn eu dysgu a’u datblygiad proffesiynol gwaeth beth fo’u hamgylchiadau economaidd.
Mae nifer o fanteision yn gysylltiedig â mabwysiadu dull systemau cyfan wrth fynd i’r afael a thlodi ac anfantais. Yn benodol, mae’n cynnig ymagwedd fwy holistaidd sy’n symud y tu hwnt i ganolbwyntio ar symptomau unigol, megis cyflogaeth ran-amser, presenoldeb gwael neu ymgysylltiad cyfyngedig, ac yn hytrach yn archwilio’r ffactorau sylfaenol sy’n cyfrannu at yr heriau hyn. Yn ogystal, mae’r dull hwn yn hyrwyddo cydweithio a rhannu cyfrifoldeb rhwng rhanddeiliaid, gan sicrhau ymateb mwy cydlynol lle mae bob partner yn gweithio tuag at amcanion cyffredin. Mae’r ymagwedd hon yn adlewyrchu egwyddorion cyfiawnder cymdeithasol Fraser (2008), sy’n pwysleisio pwysigrwydd cydraddoldeb, cydnabyddiaeth a mynediad teg at gyfleoedd. Yn yr un modd, mae’n cyd-fynd a gwaith Tinto (1993) a Thomas (2012), sy’n amlygu pwysigrwydd integreiddio academaidd, cymdeithasol ac ymdeimlad o berthyn wrth gefnogi cyfranogiad, ymgysylltiad a llwyddiant myfyrwyr. O safbwynt myfyrwyr sy’n profi tlodi ac anfantais, gall dull systemau cyfan felly gyfrannu at greu amgylcheddau mwy cynhwysol a chefnogol sy’n hyrwyddo llwyddiant academaidd a datblygiad proffesiynol.
Mae’n bwysig cydnabod bod nifer o heriau a chyfyngiadau yn gysylltiedig â gweithredu dull systemau cyfan. Noda Bronstein (2003) gall cydweithio ar draws nifer o rhanddeiliaid arwain at heriau o ran cyfathrebu, blaenoriaethu cystadleuol a diffyg eglurder ynghylch rolau a chyfrifoldebau. Yn ogystal, mae gweithredu dull systemau cyfan yn gofyn am adnoddau digonol, gan gynnwys amser, staff a chyllid, nad ydynt bob amser ar gael (Fullan, 2016). Pwysleisia Swyddfa’r Comisiynydd Gwybodaeth (ICO, 2024), gall materion sy’n ymwneud a chyfrinachedd, diogelu data a Chyffredinol ar Ddiogelu Data (GDPR) hefyd gyfyngu ar rannu gwybodaeth rhwng partneriaid, yn enwedig heb ganiatâd y myfyrwyr eu hunain. O ganlyniad, er bod dull systemau cyfan yn cynnig potensial i ddarparu cefnogaeth fwy cydlynol, mae perygl y gall cymhlethdod partneriaid aml-asiantaethol arwain at fwy o gynllunio strategol ond llai i weithredu uniongyrchol (Huxham a Vangen, 2005).
I grynhoi, er bod systemau cyfan yn cynnig fframwaith defnyddiol ar gyfer cefnogi myfyrwyr sy’n profi tlodi ac anfantais, mae ei lwyddiant yn ddibynnol ar gydweithio effeithiol rhwng partneriaid allweddol. O safbwynt y dull hwn, ni ddylid ystyried effaith cyflogaeth ran-amser ac ymgysylltiad ar bresenoldeb myfyrwyr fel cyfrifoldeb yr unigolyn yn unig, ond yn hytrach fel adlewyrchiad o ffactorau economaidd a strwythurol ehangach sy’n dylanwadu ar eu gallu i gymryd rhan lawn yn eu hastudiaethau (Sen, 1999). O ganlyniad, mae angen cyfathrebu a chyd weithio clir rhwng y brifysgol, ysgolion rhwydwaith a gwasanaethau cymorth er mwyn nodi myfyrwyr sydd mewn perygl o golli ymgysylltiad â’u hastudiaethau gan ddarparu ymateb cydlynol i’w hanghenion. Mae dull systemau cyfan yn cynnig y potensial i symud y ffocws o fesur presenoldeb a pherfformiad yn unig tuag at ddeall i ba raddau y mae myfyrwyr yn gallu manteisio ar gyfleodd dysgu a datblygiad proffesiynol yng nghyd-destun eu hamgylchiadau personol ac economaidd.
Mae’r cynllun gweithredu arfaethedig yn canolbwyntio ar ddatblygu dull mwy rhagweithiol o nodi a chefnogi myfyrwyr sy’n ymgymryd â chyflogaeth ran-amser oherwydd pwysau ariannol. Byddai hyn yn cynnwys cydweithio agos rhwng tiwtoriaid personol y brifysgol, arweinwyr rhwydwaith, uwch fentoriaid a mentoriaid ysgol a gwasanaethau cymorth y brifysgol er mwyn nodi myfyrwyr sydd mewn perygl o lai o bresenoldeb neu ymgysylltiad a darparu ymyrraeth amserol ar eu cyfer. Mae’r dull hwn yn adlewyrchu egwyddorion Dull Galluoedd Sen (1999) a gwaith Tinto (1993) a Thomas (2012), sy’n pwysleisio pwysigrwydd cefnogi cyfranogiad a pherthyn. Fodd bynnag, mae nifer o heriau ynghlwm wrth weithredu’r cynllun, gan gynnwys cyfyngiadau adnodau, materion cyfrinachedd a’r posibilrwydd na fydd myfyrwyr yn dymuno datgelu eu hamgylchiadau. Felly, er bod y datrysiad yn cynnig potensial i wella presenoldeb ac ymgysylltiad, bydd angen gwerthuso ei effaith yn barhaus drwy fonitro data presenoldeb, adborth myfyrwyr a mesurau ymgysylltiad academaidd.
Gan gydnabod bod presenoldeb ac ymgysylltiad yn cael eu dylanwadu gan gyfuniad o ffactorau economaidd, cymdeithasol a sefydliadol, defnyddir y fframwaith CAMPUS isod i drosi’r dadansoddiad damcaniaethol yn gamau gweithredu ymarferol. Mae’r cynllun yn amlinellu targedau, mesurau gwerthuso a heriau posibl wrth weithredu ymyriadau i gefnogi myfyrwyr sy’n gweithio rhan-amser oherwydd pwysau ariannol.
Tabl Cynllun Gweithredu CAMPUS
	Elfen CAMPUS
	Problem a Nodwyd
	Tystiolaeth Empirig / Damcaniaethol
	Camau Gweithredu
	Mesur Llwyddiant
	Heriau Posib
	Amserlen 

	C - Clir
	Mae cyflogaeth ran-amser yn effeithio ar bresenoldeb ac ymgysylltiad rhai myfyrwyr oherwydd tlodi neu anfantais economiadd

	Moreau a Leathwood (2006) yn dangos y gall cydbwyso gwaith ac astudio effeithio ar gyfranogiad academaidd.

	Adnabod myfyrwyr sy'n gweithio rhan-amser drwy gyfarfodydd tiwtor personol; atgyfeirio at gymorth ariannol a llesiant; sefydlu cyfarfodydd tymhorol rhwng y brifysgol a phartneriaid ysgolion; monitro presenoldeb yn rhagweithiol
	Gwelliant mesuradwy mewn presenoldeb ac ymgysylltiad; mwy o ddefnydd o wasanaethau cymorth; adborth cadarnhaol gan fyfyrwyr ac ysgolion rhwydwaith.

	Efallai na fydd myfyrwyr yn datgelu eu hamgylchiadau ariannol; cyfyngiadau GDPR; diffyg amser ac adnoddau staff; blaenoriaethau gwahanol rhwng partneriaid; risg o stigmateiddio myfyrwyr.

	Medi/Hydref 2026. Adolygiad canol blwyddyn: Ionawr 2027. Gwerthusiad terfynol: Mehefin 2027. Argymhellion ar gyfer y flwyddyn academaidd nesaf: Gorffennaf 2027.


	A - Amserol
	Mae angen ymyrraeth gynnar i atal dirywiad mewn presenoldeb 

	Tinto (1993) a Thomas (2012) yn pwysleisio pwysigrwydd ymgysylltiad cynnar a pherthyn.

	Cysylltu â myfyrwyr sy'n dangos patrwm o absenoldeb o fewn pythefnos.

	Lleihad yn nifer yr absenoldebau parhaus.

	Diffyg amser staff.

	Medi 2026 - Mehefin 2027


	M - Mesuradwy
	Diffyg tystiolaeth o effaith cyflogaeth ran-amser ar bresenoldeb.
	Sen (1999) yn awgrymu y dylid mesur gallu i gymryd rhan, nid canlyniadau yn unig.

	Casglu data presenoldeb, ymgysylltiad ac adborth myfyrwyr.

	Cynnydd o 10% mewn presenoldeb myfyrwyr a nodwyd.

	Gall ffactorau eraill effeithio ar bresenoldeb.

	Adolygiad Ionawr 2027 a Mehefin 2027


	P - Perthnasol
	Mae pwysau ariannol yn creu rhwystrau i gyfranogiad llawn.

	Llywodraeth Cymru (2024); Beckett (2020) yn amlygu effaith tlodi ar gyfleoedd addysgol.

	Cyfeirio myfyrwyr at gymorth ariannol a gwasanaethau llesiant.

	Nifer yr atgyfeiriadau a lefel defnydd o'r gwasanaethau.

	Gall gwasanaethau fod dan bwysau.

	Drwy gydol y flwyddyn.

	U - Uchelgeisiol
	Angen ymateb cydlynol i gefnogi myfyrwyr sy’n gweithio rhan-amser.

	Bronfenbrenner (1979) a dull systemau cyfan Llywodraeth Cymru (2022).

	Datlbygu partneriaid rhwng tiwtoriaid, arweinwyr rhwydwaith, uwch fentoriaid, mentoriaid ysgol a gwasanaethau cymorth y brifysgol.
	Cyfarfodydd tymhorol a chamau gweithredu wedi’u cwblhau.

	Blaenoriaethau gwahanol rhwng partneriaid.

	Yn dymhorol.

	S - Sicradwy
	Cefnogi myfyrwyr heb greu baich ychwanegol afrealistig ar staff.

	Thomas (2012) yn pwysleisio perthyn a chefnogaeth fel ffactorau llwyddiant.

	Defnyddio systemau presennol megis tiwtora personol, monitro presenoldeb a gwasanaethau llesiant.

	Adborth cadarnhaol gan fyfyrwyr a staff.

	Cyfyngiadau adnoddau a GDPR.


	Gwerthusiad terfynol Mehefin 2027.




Er bod y cynllun gweithredu hwn yn cynnig dull systemau cyfan o gefnogi myfyrwyr sy’n gweithio rhan-amser oherwydd tlodi neu anfantais, mae nifer o heriau’n debygol o godi wrth ei weithredu. Bydd ei lwyddiant yn dibynnu ar gydweithio effeithiol rhwng y brifysgol, ysgolion rhwydwaith a gwasanaethau cymorth, yn ogystal ag ar barodrwydd myfyrwyr i rannu gwybodaeth am eu hamgylchiadau personol. Felly, dylid ystyried y cynllun fel proses barhaus o adolygu a mireinio yn hytrach nag ateb pendant i’r heriau sy’n gysylltiedig â thlodi ac anfantais. Fodd bynnag, yn unol ag egwyddorion cyfiawnder cymdeithasol Fraser (2008), mae’r dull yn ceisio mynd i’r afael ag achosion sylfaenol presenoldeb ac ymgysylltiad isel yn hytrach na chanolbwyntio ar symptomau yn unig. Gan dynnu ar waith Sen (1999), Tinto (1993) a Thomas (2012), mae’r aseiniad wedi dangos bod effaith cyflogaeth ran-amser ar bresenoldeb ac ymgysylltiad yn adlewyrchu ffactorau economaidd, cymdeithasol a strwythurol ehangach sy’n dylanwadu ar brofiadau myfyrwyr. Felly, mae hyrwyddo dulliau cydlynol, cynhwysol a holistaidd yn allweddol i gefnogi cyfranogiad, llwyddiant a datblygiad proffesiynol myfyrwyr, gan gyfrannu at nodau ehangach cydraddoldeb a chyfiawnder cymdeithasol mewn Addysg Gychwynnol Athrawon.

